  Майя Бывальцева Иж тыметэз чылкытатонъя куинь аръем программаез быдэстон понна 2016-тӥ арын федерал но элькун коньдэтъёсысь 184 миллион 300 сюрс манет висъязы. Со тыметлэсь 60 гектар пыдэссэ сузяны но 420 сюрс кубометр луоез поттыны кутӥськоз. Со сярысь ивортэ Удмуртиысь тӧролэн но кивалтэтлэн пресс-службазы. 2016-тӥ арын улосвыл коньдэтысь 29 миллион 500 сюрс манет висъялозы, со федерал коньдэтысь эшшо 154 миллион 800 сюрс манет басьтыны луонлык сётоз. «Висъям коньдон Иж тыметэз чылкытатонъя программаын пусъем ужрадъёсты йылпумъяны луонлык сётоз, ми со ужез 2014-тӥ арысен нуиськомы. Программалы оглом 478 миллион манет чакламын, луо но вутурынъёс 100 гектарлэсь бадӟым интыын утялтэмын луозы», — вераз Удмуртиысь инкуазь узырлыкъёсъя но инкуазез утёнъя министр Александр Нестеров. Вераны кулэ, карысь тыметэз чылкытатонъя программа 2013-тӥ арын кутскиз. Пыдэссэ сузян вуэз шӧдскымон умоятыны юрттоз, лыдъяло эскерисьёс. Со сяна, куинь ар куспын ярдурез юнматон но будосъёслэсь сузян ужъёс быдэстэмын. Таяз арын тыметлэн бурпал ярдур котырысьтыз луоез поттозы (Ленин ёрос). Тазатон ужъёс тыметысь лызо-вож вутурынъёслэсь лыдзэс кулэстыны но вулэсь ӟечлыксэ будэтыны кулэ. Ижкарысь тросаз улон юртъёсы ву ӵапак тыметысь лыктэ. Тегъёс: Ижкар Удмуртия кивалтэт тымет АлександрНестеров инкуазезутёнъяминистерство  